Colombiane maak geskiedenis | Netwerk24
Colombiane maak geskiedenis
14 Julie 2019 19:00
Dis nie net Simona Halep wat Saterdag geskiedenis gemaak het by Wimbledon nie.
Juan Sebastian Cabal (links) en Robert Farah vier hul dubbelspeltitel by Wimbledon. Foto: AP
Nes Halep die eerste Roemeniër geword het wat ’n enkelspel-titel by dié prestigeryke tennistoernooi verower het, het Juan Sebastian Cabal en Robert Farah baanbrekers vir Colombia geword.
Dié duo het die eerste Colombiane geword wat die Wimbledon-dubbelspeltitel verower het nadat hulle Frankryk se Nicolas Mahut en Edouard Roger-Vasselin in ’n epiese kragmeting met 6-7(5), 7-6(5), 7-6(6), 6-7(5), 6-3 geklop het.
Dié wedstryd, wat vier uur en 57 minute geduur het, was die tweede langste dubbelseindstryd in Wimbledon se geskiedenis.
Slegs John McEnroe en Michael Stich (vyf uur en een minuut) het langer op die baan deurgebring om die trofee te verower.
Mahut, wat vroeg in die wedstryd ’n bal teen die oog gekry het en daarvoor behandeling moes ontvang, het ’n geskiedenis van marathon-wedstryde by Wimbledon.
Hy was in 2010 ook aan die verloorkant toe hy en die Amerikaner John Isner die langste wedstryd in Grand Slam-geskiedenis gespeel het. Hul kragmeting in die eerste ronde het 11 uur en vyf minute geduur. – Reuters
Meer oor: Wimbledon | Tennis
Halep laat Serena bloei
KYK: Serena se Wimbledon-droom aan skerwe